b"\n_START_ARTICLE_\nInstitut Industrial de Catalunya\n_START_PARAGRAPH_\nL'Institut Industrial de Catalunya fou una entitat fundada per la Junta de F\xc3\xa0briques de Catalunya el 23 de juny de 1848 per tal d'impulsar la renovaci\xc3\xb3 tecnol\xc3\xb2gica del sector industrial i divulgar l'industrialisme. Els objectius n'eren el progr\xc3\xa9s i el foment de la ind\xc3\xbastria per aconseguir una millora tecnol\xc3\xb2gica, indispensable per competir amb la resta de pa\xc3\xafsos europeus, i mentalitzar la poblaci\xc3\xb3 a favor de la causa industrial. Entre els fundadors hi havia Joan G\xc3\xbcell i Ferrer, Joan Illas i Vidal, Josep Sol i Padr\xc3\xads, Eudald Jaumandreu, Valent\xc3\xad Espar\xc3\xb3 i Giralt i Laure\xc3\xa0 Figuerola. En total tenia 390 membres dividits en 14 seccions: agricultura, sederia, llaneria, llenceria i cot\xc3\xb3, foneria i construcci\xc3\xb3 de m\xc3\xa0quines, productes qu\xc3\xadmics, paper, ind\xc3\xbastries v\xc3\xa0ries, ci\xc3\xa8ncies f\xc3\xadsiques i qu\xc3\xadmiques, economia pol\xc3\xadtica, estad\xc3\xadstica, liter\xc3\xa0ria i nobles arts._NEWLINE_Hi tenia un fort pes espec\xc3\xadfic els industrials cotoners, amb un pes econ\xc3\xb2mic, social i pol\xc3\xadtic for\xc3\xa7a important, com Josep Ferrer i Vidal, Josep Ferrer i Soler o Lloren\xc3\xa7 Pons i Clerch. Des del 1849 el seu \xc3\xb2rgan era el diari El Bien P\xc3\xbablico, complementat amb La Verdad Econ\xc3\xb3mica, editat a Madrid des de 1862 per Bonaventura Carles Aribau._NEWLINE_El 1850 va impulsar amb la Junta de F\xc3\xa0briques una candidatura unit\xc3\xa0ria de moderats i progressistes a les eleccions a Corts Espanyoles per tal de defensar els interessos industrials i demanar una pol\xc3\xadtica proteccionista, per\xc3\xb2 el seu triomf provoc\xc3\xa0 que el govern la clausur\xc3\xa9s. El 1851 va tornar a reprendre les activitats, dedicat principalment a la causa proteccionista, per\xc3\xb2 a partir del 1854 entr\xc3\xa0 en declivi, del que no en sort\xc3\xad fins al 1862._NEWLINE_Particip\xc3\xa0 en l'Exposici\xc3\xb3 Industrial i Art\xc3\xadstica de Barcelona del 1860 i pression\xc3\xa0 perqu\xc3\xa8 fos creat el ministeri d'ultramar. Cap al 1869 tenia uns 200 socis ordinaris, 23 d'honor i 12 de m\xc3\xa8rit. El 1876 va impulsar una campanya contra l'impost del segell i el 1877 una altra contra la modificaci\xc3\xb3 a l'aranzel de llanes. El 1879 es fusion\xc3\xa0 amb el Foment de la Producci\xc3\xb3 Nacional per a crear Foment del Treball Nacional."